დენი ელფმანი
დენი ელფმანი (ინგლ. Danny Elfman; დ. 29 მაისი, 1953) — ამერიკელი კომპოზიტორი, მომღერალი, სიმღერების ავტორი და პროდიუსერი. სახელი გაითქვა თავისი ნამუშევრებით სხვადასხვა ფილმებსა და სატელევიზიო შოუებში, განსაკუთრებით რეჟისორ ტიმ ბარტონთან თანამშრომლობით. 1974-1995 წლებში იყო ამერიკული ბენდის „Oingo Boingo“-ის სიმღერების ავტორი. დენი ელფმანმა კინოინდუსტრიაში მოღვაწეობა დაიწყო როგორც მსახიობმა 1976 წელს. 1980 წელს ითამაშა ფილმში „აკრძალული ზონა“, რომელიც მისმა ძმამ რიჩარდ ელფმანმა გადაიღო. დენი ელფმანი ოთხჯერ იყო ნომინირებული ოსკარის პრემიაზე, მოიპოვა გრემი ფილმისთვის „ბეტმენი“, ემი სატელევიზიო სერიალისთვის „სასოწარკვეთილი დიასახლისები“; 2002 წელს გადასცეს რიჩარდ კირკის და დისნეის ლეგენდის ჯილდო. BAFTA-სა და ოქროს გლობუსის არაერთგზის ნომინანტი, ექვსჯერ აქვს მოგებული სატურნი.